open-index/open-wikipedia-markdown huggingface dataset:
Mari Poll

**Mari Poll** (sündinud 16. novembril 1987 Tallinnas) on eesti muusik (viiuldaja).

Viiuliõpinguid alustas ta 5-aastaselt Nõmme Muusikakoolis, õpingud jätkusid aastani 2004 Tallinna Muusikakeskkoolis. 
Polli edasine haridustee jätkus Inglismaal Chethami Muusikakoolis (*Chetham School of Music*) ja Londoni Kuninglikus Muusikakolledžis, kus ta omandas aastal 2010 bakalaureusekraadi ja 2012 magistrikraadi. Lisaks on Mari Poll osalenud meistrikursustel, näiteks New Virtuosi Mastercourse ja Lausanne Duo meistriklass. 

Aastatel 2014–2019 töötas Poll Norras Stavangeri Sümfooniaorkestri teise kontsertmeistrina, samuti on ta olnud külaliskontsertmeister Kristiansandi Sümfooniaorkestris, Norrbotten NEO ansamblis, Norra Kammerorkestris, Bodo Sinfoniettas ning abikontsertmeister Stockholmi Filharmooniaorkestris. Alates hooajast 2019/2020 töötab Mari Poll Rahvusooper Estonia kontsertmeistrina. Samast hooajast on ta ka Eesti Muusika- ja Teatriakadeemia viiulilektor. Mari Poll mängib Eesti Pillifondi poolt talle kasutada antud Nicolaus Gagliano viiulil (1723).

Mari Poll on andnud kontserte nii solisti kui ka kammermuusikuna Euroopas, Venemaal, Uus-Meremaal ja USA-s. Ta on teinud koostööd mitme orkestri ja ansambliga, nagu Eesti Riiklik Sümfooniaorkester, Tallinna Kammerorkester, Pärnu Linnaorkester, Liverpooli Mozarti orkester, Trondheimi Sümfooniaorkester ja Norra Raadio orkester. Ta on üles astunud Kuressaare Kammermuusika Päevadel, Leigo Järvemuusika festivalil, Pärnu Muusikafestivalil jt. Tihedat koostööd teeb Mari Poll oma pianistist venna Mihkel Polliga.

## Tunnustus

Mari Poll on pälvinud tunnustust paljudel konkurssidel: ta on võitnud III preemia ja Robert Casadesuse esiauhinna Vibrarte rahvusvahelisel viiuldajate konkursil Prantsusmaal (2011); neli eripreemiat Heino Elleri nimelisel rahvusvahelisel viiuldajate konkursil (2008); eripreemia Louis Spohri nimelisel rahvusvahelisel viiuldajate konkursil Saksamaal (2007) ja V preemia Schöntali kloostri rahvusvahelisel viiuldajate konkursil Saksamaal (2005). Aastal 2012 andis Londoni Kuninglik Muusikakolledž Mari Pollile Tagore Kuldmedali – auhinna, mis antakse igal aastal kolledži kahele väljapaistvaimale üliõpilasele. Aastal 2013 pälvis Poll Londoni City Music Foundation auhinna, mida antakse perspektiivikatele noortele kutselistele muusikutele karjääri edendamiseks.

Mari Pollil on koos pianist Mihkel Polliga ilmunud plaat „Ensecu. Poulenc. Schönberg. Tüür“ (2017).

## Isiklikku
Tema ema on Kadri Hunt, isa oli pianist ja muusikapedagoog Siim Poll (1965–2014), vend pianist Mihkel Poll.
Rahvusvaheline arbiiter

**Rahvusvaheline arbiiter** (inglise keeles *International Arbiter*; lühend **IA**) on males rahvusvahelistel võistlustel malekohtunikuna tegevuse eest antav kõrgeim nimetus.

Nimetuse võttis kasutusele Rahvusvaheline Maleföderatsioon (FIDE) 1951. aastal. 
Nõuded rahvusvahelise arbiitri nimetuse saamiseks on kõrgemad kui FIDE arbiitri (FA) nimetuse saamiseks. Rahvusvahelise arbiitri nimetus on eluaegne. Sõltuvalt kohtunikutegevuse aktiivsusest jaotatakse IA-d kahte kategooriasse – aktiivsed IA-d ja inaktiivsed IA-d. Inaktiivseks rahvusvaheliseks arbiitriks loetakse malekohtunikku, kes viimase kahe aasta jooksul pole kohtunikuna kordagi töötanud rahvusvahelistel võistlustel. 

2019. aasta oktoobri seisuga on FIDE andmebaasides kirjas 2348 malekohtunikku, kes on saanud rahvusvahelise arbiitri nimetuse. Nende seas on 318 kohtunikku, kes on ühtlasi kõrgema järgu maletajad, sealhulgas 14 naiste suurmeistrit ja 25 rahvusvahelist suurmeistrit. 

## Kõrgema kategooria kohtunik
Aktiivsed rahvusvahelised arbiitrid omakorda liigitatakse sõltuvalt kohtunikutegevuse kogemustest nelja kategooriasse (A, B, C, D). A-kategooria on kõrgeim ja selle andmisel eeldatakse, et kohtunik on olnud aktiivne vähemalt viimasel viiel aastal, näidanud suurepäraseid teadmisi maleturniirireeglite tundmisel ja ei oma karistusi kohtunikutegevuse vallas.

A-kategooria kohtunik peab olema töötanud viimase viie aasta jooksul vähemalt korra peakohtuniku või peakohtuniku abina tähtsamatel tiitlivõistlustel (maleolümpia, maailmameistrivõistluste turniirid ja matšid, maailma karikavõistlused, võistkondlikud maailmameistrivõistlused, noorte ja juunioride maailmameistrivõistlused) või vähemalt viiel maailmajao tiitlivõistlustel (näiteks Euroopa, Aasia, Ameerika individuaalsed ja võistkondlikud meistrivõistlused).

## Rahvusvahelisi arbiitreid

*1951 – Milan Vidmar, Vjatšeslav Ragozin, Karel Opočenský, Ari Ilmakunnas, Jacques Mieses, Gideon Ståhlberg 
*1952 – Ossip Bernstein
*1954 – Igor Bondarevski
*1962 – Albéric O'Kelly de Galway
*1963 – Salomon Flohr
*1964 – Olga Rubtsova
*1968 – Vladas Mikėnas
*1969 – Juri Averbahh
*1970 – Milunka Lazarević
*1972 – Svetozar Gligorić
*1973 – Vasja Pirc
*1975 – Lothar Schmid
*1979 – Geurt Gijssen
*1980 – Faiq Həsənov
*1983 – Miyoko Watai
*1984 – Andrzej Filipowicz
*1986 – Elisabeta Polihroniade, Borislav Ivkov
*1993 – Panagiόtis Nikolόpoulos, Ašot Vardapetjan
*1995 – Nana Alekhsandria, Zsuzsa Verőci
*1995 – Zoltán Ribli
*2002 – Anastassija Sarokina
*2004 – Xie Jun
*2014 – Shohreh Bayat
*2016 – Giorgi Giorgadze

### Rahvusvahelise arbiitri nimetuse saanud Eesti malekohtunikud

Eesti teenekam malekohtunik on Lembit Vahesaar, kes tegutses kohtunikuna MM-i tiitlimatšidel Tšiburdanidze-Alekhsandria (1981) ja Karpov-Kasparov (1985–1987), kuuel naiste maailmameistritiitli pretendentide turniiril ning viiel maleolümpial. 

*1969 – Lembit Vahesaar
*1974 – Paul Keres
*1986 – Harry Ello
*2004 – Margit Brokko
*2016 – Sten Kasela
*2014 – Marek Kolk
*2022 – Peep Narusberg

## Vaata ka
*FIDE arbiiter
*Rahvusvaheline kohtunik probleemmales

## Viited

## Välislingid
*International Arbiter. ratings.fide.com
Lasuurvärv

**Lasuurvärv** ehk **lasuur** on läbipaistva kihina pinda kattev vähese pigmendisisaldusega värv. Laseerival maalimisel jääb aluspinna värvus ja tekstuur õhukeste värvikihtide alt nähtavaks.

Lasuure kasutatakse lakkimises, maalikunstis, trükinduses. Lasuurvärvile vastupidine on opaakne kattevärv, laseerivale maalimisele pastoosne maalimisviis.

Ainult laseeriv tehnika on akvarell. Laseerivalt on võimalik maalida ka muudes tehnikates, näiteks õli- ja akrüülmaalitehnikas, kuid mitte pastellis.

## Vaata ka
* Laveering

## Viited

## Välislingid
Lasuurid, õlid, vahad, polituurid ja lakid. khk e-õpe
Miroslav Filip

**Miroslav Filip** (27. oktoober 1928 Praha – 27. aprill 2009 Praha) oli tšehhi maletaja, maleajakirjanik ja malekohtunik, rahvusvaheline suurmeister (1955). 

Filip oli kolmekordne Tšehhoslovakkia malemeister (1950, 1952, 1954). Suurmeistriks sai ta 27-aastaselt 1955. aastal. Kaks aastat varem oli ta FIDE-lt saanud rahvusvahelise meistri nimetuse.

Ta on mänginud maailmameistrivõistluste neljal tsoonidevahelisel (1955, 1958, 1962, 1970) ja kahel pretendentide turniiril (1956, 1962). Pretendentide turniiril 1956. aastal Amsterdamis (10 osavõtjat, võitis Vassili Smõslov) jagas ta 8.–9. kohta ja 1962. aastal Curaçaol (kaheksa osavõtjat, võitis Tigran Petrosjan) jagas ta koos Mihhail Taliga 7.–8. kohta.

Filip mängis Tšehhoslovakkia võistkonna koosseisus 12 maleolümpial (1952–1974). 

Ta tegutses ka malekohtunikuna. Ta oli 1986. aastal Dubais peetud maleolümpia peakohtunik.

## Välislingid
*
Irina Vlah

**Irina Vlah** (gagauusi keeles *İrina Vlah*; sündinud 26. veebruaril 1974 Comratis) on Moldova poliitik. Ta oli aastatel 2005–2009 ja 2014–2015 Moldova parlamendi liige. Ta oli 15. aprillist 2015 kuni 19. juulini 2023 Gagauusia kuberner (Baškan).

Ta sündis aastal 1974 Comratis bulgaarlannast ema ja gagauusist isa tütrena. Ta lõpetas aastal 1996 Comrati Riikliku Ülikooli õigusteaduskonna. Aastal 2008 kaitses ta Moldova Teaduste Akadeemias doktoriväitekirja.

Ta oli aastatel 1996–2003 Gagauusia maksuinspektsiooni jurist. Aastatel 2003–2005 oli ta Gagauusia täitevkomitee õigusosakonna juhataja.

Ta on olnud Moldova Vabariigi Kommunistide Partei ja on Moldova Vabariigi Sotsialistide Partei liige.

## Isiklikku
Tema ema on bulgaarlanna ja isa gagauus. Ta on tütre ema. Usu poolest on ta õigeusklik.

## Välislingid
*Irina Vlahi koduleht
Victor Gaiciuc

**Victor Gaiciuc** (sündinud 12. märtsil 1957 Pepenis) on Moldova sõjaväelane (brigaadikindral), diplomaat ja poliitik. Ta oli 19. aprillist 2001 kuni 15. oktoobrini 2004 Moldova kaitseminister. Teist korda oli ta Moldova kaitseminister alates 14. novembrist 2019 kuni 16. märtsini 2020. Kolmandat korda oli ta Moldova kaitseminister alates 9. novembrist 2020 kuni 6. augustini 2021.

Ta sündis aastal 1957 Pepenis Sîngerei rajoonis. Ta lõpetas aastal 1978 Harkovi Kõrgema Sõjalennukooli ja aastal 1989 Lenini nimelise Sõjaväe Poliitilise akadeemia. Aastal 1997 lõpetas ta NATO kolledži Roomas.

## Viited
Donald Trumpi esimene impeachment

**Donald Trumpi tagandamisjuurdlus** algas 2019. aasta keskel, kui vilepuhuja süüdistas Ameerika Ühendriikide presidenti Donald Trumpi Ukraina presidendilt teenete väljapressimises, mis oleksid tal aidanud 2020. aasta valimistel ametisse jääda. 

Tunnistajate ütlused viitasid, et Trump ja mõned teises valitsusametnikud olid üritanud Ukraina ning teiste välisriikide juhtidelt välja pressida ettevõtte Burisma Holdings kohta avaliku juurdluse alustamist; Burismas oli töötanud Hunter Biden sellel ajal, kui tema isa Joe Biden oli Ameerika Ühendriikide asepresident. Tunnistajate väidete kohaselt survestati Ukrainat ka toetama teooriat, mille järgi ei sekkunud 2016. aasta valimistesse mitte Venemaa, vaid Ukraina. Avaldatud memo telefonikõnest Donald Trumpi ja president Volodõmõr Zelenskõi vahel näitab, et Ukrainat ähvardati sõjalisest abist ilmajätmisega. Tunnistajate süüdistusi on kinnitanud mitmed ametnikud, muuhulgas Ameerika Ühendriikide suursaadik Ukrainas Bill Taylor, USA Ukraina-poliitika eest vastutav Pentagoni kõrge ametnik Laura Cooper, endine Valge Maja ametnik Fiona Hill ning veel vähemalt kuus Valge Maja ametnikku.

## Viited
Lõunasöök

**Lõunasöök**, tuntud kokanduse slängis ka kui **lantš** (inglise keeles *lunch*), on keskpäeva paiku söödav toidukord.

Lõunasöök on tihti päeva teine toidukord, järgnedes hommikusöögile ja eelnedes õhtusöögile.

## Viited

## Välislingid
*
Mustafa Najem

**Mustafa Masi Najem** (ukraina keeles *Мустафа Найєм*; sündinud 28. juunil 1981 Kabulis) on Ukraina ajakirjanik ja poliitik.

## Elulugu
Ta sündis aastal 1981 Kabulis, ta on rahvuselt puštu, tema emakeel on dari keel.

Euromaidani alguseks peetaks tema postitust Facebookis, milles ta kutsus üles kogunema:  "Olgu, võtame seda nüüd tõsiselt. Kes on valmis täna enne keskööd Maidanile tulema? Kui saame tuhat kokku, tuleme välja. On 21. november, aasta 2013."

## Viited

## Välislingid
* Найем стал заместителем гендиректора "Укроборонпрома" - Lb.ua, 21.11.2019
Djamindjungi keel

**Djamindjungi keel** on väljasuremisohus keel, mida traditsiooniliselt kõnelesid djamindjungid Austraalia Põhjaterritooriumil.

2016. aasta rahvaloenduse andmetel oli Austraalias 29 djamindjungi keele kõnelejat.

## Fonoloogia
Djamindjungi keeles on 4 vokaalfoneemi ja 18 konsonantfoneemi. Eristatakse lühikesi ja pikki vokaale. Frikatiive ja sibilante keeles ei ole.

## Morfoloogia
Nimisõnu ja omadussõnu ei eristata. Tegusõnad moodustatakse umbes 30 tüvest, millele lisatakse isiku- ja ajatunnused ning muutumatutest abiverbidest, mis kannavad tegusõna põhitähendust.

## Süntaks
Sõnajärg lauses on suhteliselt vaba.

## Viited

## Välislingid
*https://glottolog.org/resource/languoid/id/djam1255
*http://www.endangeredlanguages.com/lang/2608
*http://dobes.mpi.nl/projects/jaminjung/
*https://collection.aiatsis.gov.au/austlang/language/N18?code=N18
Cecilia Seghizzi

**Cecilia Seghizzi** (5. september 1908, Gorizia – 22. november 2019, Gorizia) oli itaalia helilooja ja maalikunstnik, kes elas 111-aastaseks.

Tema isa oli helilooja ja koorijuht Cesare Augusto Seghizzi. Seghizzi õppis viiulit Milano konservatooriumis ning töötas pärast selle lõpetamist muusikaõpetajana. Hiljem õppis ta Trieste konservatooriumis kompositsiooni ning hakkas tegelema heliloominguga.

Seghizzi muusikaline looming hõlmab umbes 130 teost, sealhulgas koorilaulud.

## Teoseid
* Sonata per oboe e pianoforte (1963)
* Di notte per flauto, soprano e pianoforte (1979)
* Concertino per fiati ed archi (1981)
* Divertimento per violino e pianoforte (1982)
* Valzerino per flauto e pianoforte (1984)
Rekonstrueerimise ajastu

**Rekonstrueerimise ajastu** oli periood Ameerika Ühendriikide ajaloos, mis kestis aastatel 1863–1877. See oli oluline peatükk Ameerika kodanikuõiguste ajaloos, millele eelnes laastav Ameerika Ühendriikide kodusõda aastatel 1861–1865.
Progresseerumise ajastu

**Progresseerumise ajastu** oli kogu Ameerika Ühendriikides laialt levinud sotsiaalse aktivismi ja poliitiliste reformide periood pärast niinimetatud kullatud ajastut, mis kestis 1890. aastatest kuni 1920. aastateni. Progressiivse liikumise peamised eesmärgid olid industrialiseerimisest, urbaniseerumisest, immigratsioonist ja poliitilisest korruptsioonist põhjustatud probleemidega tegelemine.
Gorizia

**Gorizia** (sloveeni *Gorica*, friuuli *Gurize*) on linn Itaalias Friuli-Venezia Giulia maakonnas, 2017. aastani Gorizia provintsi keskus. Linn asub Julia Alpide jalamil Sloveenia piiri ääres. Teisel pool piiri asub Sloveenia linn Nova Gorica.

2017. aasta lõpu seisuga oli linnas 34 411 elanikku.

1910. aasta Austria-Ungari rahvaloenduse andmetel elas linnas 30 995 inimest, kellest 14 812 (47,78%) olid itaaliakeelsed, 10 790 (34,81%) sloveenikeelsed ja 3 238 (10,45%) saksakeelsed. Samas eeslinnad olid tugevalt sloveenikeelsed (77% sloveeni, 21% itaalia keel).

1921. aasta rahvaloenduse andmetel oli linna umbes 47 000 elanikust 45,5% sloveenikeelseid, 33% itaaliakeelseid ja 20,5% friuulikeelseid.

Pärast teist maailmasõja oli Gorizia aastatel 1945–1947 liitlasvägede administratsiooni all. 1947. aastal tagastati linn Itaaliale, kuid mõned perifeersed ringkonnad anti Jugoslaaviale. Pool linnast, kus elas umbes 20% linna elanikest, läks Jugoslaaviale, kus moodustati uus Nova Gorica linn. Ka Gorizia raudteejaamast, mis asus Villachi–Trieste raudteel, sai siis Nova Gorica raudteejaam, samas kui Gorizia uueks jaamaks sai Udine–Trieste raudteel asuv Gorizia Centrale. Nova Gorica raudteejaama esine väljak (Trg Evrope/Piazzale della Transalpina) oli 1947–2004 Itaalia-Jugoslaavia (hiljem Sloveenia) piiriks, läbi väljaku keskpunkti jooksis müür. Pärast Sloveenia astumist Euroopa Liitu 2004. aastal lammutati väljaku keskel olnud müür. Pärast Sloveenia liitumist Schengeni viisaruumiga 21. detsembril 2007 on väljak täielikult avatud.

## Viited

## Välislingid
Kristina Pärtelpoeg

**Kristina Suuroja-Pärtelpoeg** (sündinud 2. märtsil 1994) on eesti suunamudija ja saatejuht.  

Ta oli 2021. aasta augustist kuni 2022. aasta detsembrini raadio MyHits hommikuprogrammi saatejuht.

13. mail 2022 avas ta Keilas restorani Jää. 2022. aasta juunist pole ta enam restoraniga seotud.

Ta on osalenud Eesti räpparite muusikavideotes ja olnud Eesti räppari Uku Aropi mänedžer. Ta on üks taskuhäälingu "Salajutud" saatejuhtidest.

2021. aastal pidas ta pereblogi, mida saab vaadata TV3Play-st.

2023. aastal oli ta peategelane TV3 tõsielusarjas "Üks nädal Kristinaga". Saatesari kajastas ühe nädala jooksul Pärtelpoja igapäevaelu. 

Pärtelpoeg on üks kahest saatejuhist ajakirjas Kroonika 2024. aasta mais ilmuma hakanud kinnisvara renoveerimise teemalises saatesarjas "Teeme koos".

## Isiklikku
2020. aasta augustis abiellus ta Siim Suurojaga, kellega tal on üks laps 2019. aastast. Tütre nimeks pandi Khelani, mida sel hetkel kandis veel vaid üks inimene maailmas. Nii haruldase nime panemisest algul keelduti, kuid perekonnaseisuametist saadeti nime registreerimise taotlus Eesti Keele Instituuti, kust ka kooskõlastus saadi. 2023. aasta veebruaris hakkasid ilmuma kõikjal seltskonnameedias artiklid, et paar pole enam koos ja nad lahutavad.

## Tunnustus
2018. aastal sai ta Eesti sotsiaalmeedia auhinnagalal aasta ''snapchatter''<nowiki/>'i auhinna.

2024. aastal sai ta Kroonika meelelahutusauhindadel aasta podcasti auhinna koos Mallukaga

## Viited
Alan Axelrod

**Alan Axelrod** (sündinud 1952) on Ameerika Ühendriikide kirjanik, ajaloo-, ärindus- ja juhtimisteemaliste raamatute autor.

1979. aastal kaitses ta Iowa Ülikoolis doktoriväitekirja inglise filoloogias. Ta on töötanud õppejõu ja konsultandina.
Frankfurdi ringkond

**Frankfurdi ringkond** (saksa *Bezirk Frankfurt*  ka *Bezirk Frankfurt (Oder)*) oli Saksa DV ringkond (1. järgu haldusüksus). See moodustati 1952. aastal. Ringkonna halduskeskus oli Frankfurt Oderi ääres.

Frankfurdi ringkonna pindala oli 7186 ruutkilomeetrit, 1986. aastal oli elanike arv 710 634.

## Viited
Lamenu keel

**Lamenu keel** on Austroneesia hõimkonda Põhja ja Kesk-Vanuatu keelte rühma kuuluv keel, mida kõneldakse Vanuatus Epi saare põhjaosas ja Lameni saarel. Kõnelejate arv oli 2001. aastal ligikaudu 850.

## Viited

## Välislingid

*https://glottolog.org/resource/languoid/id/lame1260
Miss Grand International

**Miss Grand International** on iga-aastane iludusvõistlus. Esimene konkurss toimus 2013. aastal Tais, võistluse korraldajaks Miss Grand International Organization; ja võitis Miss Puerto Rico *Janelee Chaparro*.

## Võitjad

### Võitjate kataloog

File:Rachel Gupta MGI24.png|**Miss Grand International 2024**Rachel Gupta
File:Luciana Fuster 2023.png|**Miss Grand International 2023**Luciana Fuster
File:Isabella Menin.png|**Miss Grand International 2022**Isabella Menin
File:Nguyễn Thúc Thùy Tiên 2021.png|**Miss Grand International 2021**Nguyễn Thúc Thùy Tiên
File:Abena Akuaba Appiah.png|**Miss Grand International 2020**Abena Appiah
File:Valentina Figuera Morales.png|**Miss Grand International 2019**Valentina Figuera
File:Clara Sosa on FarangDay.jpg|**Miss Grand International 2018**Clara Sosa
File:Miss Grand International 2017 visited Embassy of Peru in Bangkok 01 (cropped).jpg|**Miss Grand International 2017**María José Lora
File:Ariska Putri Pertiwi in Ministry of Tourism and Creative Economy of The Republic of Indonesia Press Conference (1) (cropped).jpg|**Miss Grand International 2016**Ariska Putri Pertiwi
File:Claire Parker.png|**Miss Grand International 2015** Claire Elizabeth Parker
File:Daryanne Lees.png|**Miss Grand International 2014** Lees Garcia
File:Janelee Chaparro.png|**Miss Grand International 2013** Janelee Chaparro 


## Esindajad Eestist


|**Miss Grand Estonia 2019**Elisse Randmma
|**Miss Grand Estonia 2018**Karolin Kippasto
|**Miss Grand Estonia 2017**Susanna Lehtsalu
|**Miss Grand Estonia 2016**Merylin Nau
|**Miss Grand Estonia 2015**Anna Liisa Virkus  
|**Miss Grand Estonia 2014**Maria Raja
|**Miss Grand Estonia 2013**Yevgeniya Forkash


## Vaata ka
* Miss Universum
* Miss Baltic Sea
* Eesti Miss Estonia
## Viited

## Välislingid

* Ametlik veebilehekülg
* Miss Grand International Facebookis
* Miss Grand International Instagramis
* Miss Grand International Twitteris
* Miss Grand International kanal Youtube'is
Virintai

**Virintai** on järv Leedus Molėtai rajoonis. Järv asub Toliejaist kaks kilomeetrit loodes ja kuulub Nemunase vesikonda. Järve kaldad on enamasti kõrged, läänekallas on madal ja soostunud. Järves idaosas on üks metsane saar pindalaga 0,77 ha, ka lääneosas on üks madalama veeseisuga tekkiv saar. Väljavooluks on Virinta jõgi. Väljavoolul on pais.

Järve kallastel asuvad Verbiškėse, Valančiai, Babilninkai, Čiulėnai, Juodėnai, Kabeliai, Sližiškiai, Šaltupyse, Padumblė, Drąsėnai ja Kumelynė külad. Virintai edelakaldal asub Sližiškiai linnamägi. Järve ääres asub Vilniuse Ülikooli puhkebaas.

Kaldajoone pikkus on 17,55 kilomeetrit. Lõunakallas on metsane, ülejäänud kallastel asuvad valdavalt niidud ja põllud. Sügavaim koht asub järve keskel. 
## Viited
Virinta

**Virinta** on jõgi Leedus, Šventoji jõe vasakpoolne lisajõgi. Jõgi algab Virintai järvest ja voolab Leedu idaosas läbi Molėtai ja Anykščiai rajooni. Šventoji jõkke suubub Virinta Vetygala külas.

Jõe pikkus on 68 km ja valgla on 566 km². Jõe lang on 1,48 sentimeetrit kilomeetri kohta. Jõesäng on looklev. Suurim mõõdetud vooluhulk on 94,4 m³/s. Aastasest vooluhulgast 46% langeb kevadise suurvee ajale, suvele 14%, sügisele 16% ja talvele 22%.

Jõe ülemjooksul asub Svobiškise hüdroelektrijaam võimsusega 22 kW. Paisjärve pindala on 6,57 hektarit.

Alantast allavoolu voolab Virinta läbi Virinta hüdrograafilise kaitseala, jõe suue jääb Anykščiai regionaalparki. Suurim asula jõe ääres on Alanta, teine tähtsam asula Virinta kaldal on Kurkliai.

Jõe nimi võib tuleneda sõnast *virti*, mis tähistab äri, kauplemist, või siis pärineda iidsematest indoeuroopa tüvedest **u̯er-, u̯or-, u̯r̥-*, mis tähistavad vett, vihma, jõge.

## Viited

## Välislingid
Siesartise järv

**Siesartise järv** on järv Leedus Molėtai rajoonis. Järv asub Molėtaist kaks ja pool kilomeetrit idas ning kuulub Nemunase vesikonda. Järve kaldad on enamasti kõrged, loodekallas on madal ja soostunud. Järves on kuus metsaga kaetud saart. Suurim neist on Birutė saar pindalaga 27,5 ha, millel kasvab Birutė mets. Kazėla saare pindala on 1,41 ha, Tetervinka saarel aga 0,06  ha, lisaks on järves veel kolm nimetut saart pindaladega 1,9 ha, 1,36 ha ja 0,22 ha. Väljavooluks on Siesartise jõgi. Aastal 1976 paisutati järve ja tõsteti selle veetaset 30 cm võrra.

Järve kallastel asuvad Juodiškėse, Cezariškiai, Juodakampise, Juočiai, Kamužė, Šniūrai, Bučeliškė, Kirneilė, Golba, Šeikiškė ja Kanapelka külad.

Kaldajoone pikkus on 27,5 kilomeetrit. Järve ümbruskond on metsane.

Järve nimi Siesartis tuleneb unarsõnast *sroventi* (analoogne vaste sanskriti keeles on *sisarti*, mis tähistab sängi, voolamist).
## Viited
The Gilded Age: A Tale of Today

"**The Gilded Age: A Tale of Today**" on Mark Twaini ja Charles Dudley Warneri kahasse kirjutatud romaan, mis ilmus aastal 1873. See on Ameerika kodusõja järgne satiir ahnusest, liiasusest ja poliitilisest korrumpeeritusest.

## Vaata ka
*Kullatud ajastu
Siesartis

**Siesartis** on jõgi Leedus, Šventoji jõe vasakpoolne lisajõgi. Jõgi algab Siesartise järvest ning voolab Leedu idaosas läbi Molėtai ja Ukmergė rajooni. Šventoji jõkke suubub Virinta Vidiškiai külas.

Jõe pikkus on 64 km ja valgla on 616 km². Aastasest vooluhulgast 57% langeb kevadise suurvee ajale, suvele 15%, sügisele 13% ja talvele 15%.

Jõgi läbib Pastovėlise järve. Suuremad asulad jõe ääres on Videniškiai, Lyduokiai ja Želva.

Jõe nimi Siesartis tuleneb unarsõnast *sroventi* (analoogne vaste sanskriti keeles on *sisarti*, mis tähistab sängi, voolamist).

## Viited

## Välislingid
Lubniewice

**Lubniewice** (saksa *Königswalde*) on linn Poolas Lubuszi vojevoodkonnas Sulęcini maakonnas, Lubniewice valla halduskeskus. Lubniewice asub Gorzów Wielkopolskist umbes 25 km lõunas.

Lubniewicet on esmamainitud 1322. aastal. Linnaõigused sai 1808. aastal, kuid kaotas need 1945. aastal. Linnaõigused sai Lubniewice tagasi 1994. aastal. Kuni 1945. aastani oli linn Saksamaa koosseisus.

## Viited
Poliitiline korruptsioon

**Poliitiline korruptsioon** on poliitilise mandaadi kasutamine isiklike või kildkondlike huvide realiseerimiseks viisil, mis on vastuolus avalike huvidega ning neid kahjustav.

## Olemus
Poliitilist korruptsiooni nimetatakse tinglikult suureks korruptsiooniks (inglise keeles on kasutusel ka väljend *corruption by greed*) eelkõige selle mõju ulatuse ning tagajärgede tõsiduse tõttu. Poliitilisel korruptsioonil on mitmeid avaldumisvorme ja seda tuleb vaadelda kui terviklikku kompleksi. Tegemist on erinevate korruptsioonivormide keerulise võrgustiku ning ühtepõimumisega, mis muudab poliitilise korruptsiooni hoomamise ja ohjeldamise tihtipeale keeruliseks ning raskendab ka poliitilise korruptsiooni täpset määratlemist ja äratundmist. 

Poliitiline korruptsioon on reeglina hästi peidetud ning hõlmab nähtusi erakondade varjatud rahastamisest kuni onupojapoliitikani kõrgete riiklike ametikohtade jagamisel. Poliitiline korruptsioon on tihedalt seotud ärimaailma ja erasektoriga, kuna reeglina motiveerib tegutsejaid poliitilisele korruptsioonile just erasektoris ringlev raha ja selle isiklikuks või erakondlikuks otstarbeks kasutamise soov.

## Tulenevad riskid
Poliitiline korruptsioon on korruptsioonivormidest üks ohtlikumaid, kuna poliitilisel korruptsioonil on kalduvus levida teistesse valdkondadesse ning poliitiline korruptsioon loob soodsad tingimused ka nii-öelda väikese korruptsiooni (inglise keeles *corruption by need*) tekkeks või süvenemiseks.

## Peamised avaldumisvormid
*Altkäemaksude nõudmine või võtmine ettevõtetelt, tuginedes ähvardustele või poliitiliste teenete müügile
*Nepotism ehk onupojapoliitika riigiametite jagamisel (sh riigiettevõtete juhtorganitesse erakondlikult ustava, kuid vähese kompetentsiga või huvide konfliktis olevate isikute nimetamine võimu põlistamise või isikliku kasu eesmärgil)
*Erakondade varjatud rahastamine, mille käigus lubatakse rahastajatele maksete eest vastuteeneid või poliitilist soosingut (näiteks soosivat seaduseelnõu menetlusprotsessi või mõjupositsiooni riigi äriühingu juhtorganis)
*Apoliitiliste ametikohtade politiseerimine teiste korruptiivse tegevuste varjamiseks või avalike ressursside üle kontrolli saavutamiseks, et neid isiklikes või kildkondlikes huvides kasutada
*Häälte ostmine ja valimistulemuste võltsimine
*Äärmusliku vormina riigi kaaperdamine ehk riigi omastamine (inglise keeles *state capture*)

## Viited

## Vaata ka
*Korruptsioon
*Transparency International
Kubemetäi

**Kubemetäi** (*Pthirus pubis*) on täiliste alamseltsi kuuluv putukaliik, mis elab inimeste karvades, eriti kubemekarvades.

Kubemetäi on 1,5–2 millimeetri pikkune. 

Kubemetäid kanduvad inimeselt inimesele kehalise kontakti, seksuaalkontakti ja riiete kaudu.

Emane kubemetäi muneb keskmiselt kolm muna päevas. Munad hauduvad 6–8 päeva.

## Viited

## Välislingid
*
*https://www.tlu.ee/opmat/tp/terviseopetus/sex/kubemetid.html
Danske Banki rahapesuskandaal

**Danske Banki rahapesuskandaal** tekkis aastatel 2017–2018, kui ilmnes, et 200 miljardi euro väärtuses kahtlasi tehinguid voolasid Eestist, Venemaalt, Lätist ja muudest allikatest Taanis baseeruva Danske Banki Eesti filiaali kaudu aastatel 2007–2015. Seda on kirjeldatud kui kõigi aegade suurimat rahapesu skandaali Euroopas ja võib-olla suurimat kogu maailma ajaloos.

Skandaal hõlmas sissetulevaid rahalisi vahendeid Eestist (23%), Venemaalt (23%), Lätist (12%), Küproselt (9%), Suurbritanniast (4%) ja teistest riikidest (30%, enam kui 150 riigist, millest igaüks moodustab väiksema osa kui Suurbritannia). Väljaminevad rahalised vahendid jaotati Eesti (15%), Läti (14%), Hiina (7%), Šveitsi (6%), Türgi (6%) ja teiste riikide (52%) vahel.

Danske Bank võttis süü omaks ja tasus kokkuleppe raames kaks miljardit dollarit trahvi. USA nõudis pangalt sisse 1,4 miljardit, Taani 0,6 miljandit ja Eestile lubati 50 miljonit dollarit.

Investorid kaebasid skandaali tõttu kohtusse ka Thomas Borgeni, kes oli panga tegevjuht aastail 2013–2018, kuid ta mõisteti Taani kohtus õigeks. 2024. aasta veebruaris mõistis Taani kohus kaks inimest (Irene Ellert ja Arunas Masenas) vangi eriti raske iseloomuga rahapesu eest.

## Finantsjärelevalve
Danske Bank, mille peakontor asub Kopenhaagenis, on Taani suurim pank. Tegevuseks kasutati panga filiaali Eestis, mille Danske Bank soetas 2007. aastal ühinemise käigus Soome Sampo Pangaga. See oli nii Taani Finantsjärelevalve Ameti (peakontori asukoha tõttu) kui ka Eesti Finantsinspektsiooni (filiaali asukoha tõttu) järelevalve all. Eesti finantsinspektsioon viis 2014. aastal Danske Banki filiaalis läbi kohapealse kontrolli ja kohustas panka lõpetama mitteresidentidega seotud äritegevuse oma ettekirjutustes aastatel 2014 ja 2015. 

Hiljem on Taani Finantsjärelevalveamet ja Eesti Finantsinspektsioon teineteist puudujääkides süüdistanud. 

Taani ja Eesti järelevalveasutused andsid hiljem välja ühise pressiteate juhtumiga seotud koostöö ja teabe jagamise kohta. Väidetavalt kritiseeriti mõlemat eelnõus, mille koostas Euroopa Pangandusjärelevalve Asutus, mis korraldab pangaduse järelevalvet Euroopa Liidus, ning mida kontrollivad ELi liikmesriikide riiklikud finantsjärelevalveasutused. Euroopa Pangandusjärelevalve (EBA) otsustas 2019. aasta 16. aprillil toimunud hääletusel, et Eesti ja Taani finantsinspektsioonid ei rikkunud aastatel 2007-2014 Danske Banki üle järelevalvet tehes Euroopa Liidu õigust. EPA lõpetas aga 18. veebruaril algatatud uurimise varakult ega avaldanud leide – otsus, mis ise põhjustas kriitikat.

Eesti Finantsinspektsioon keelas Danske Banki filiaali tegutsemise Eestis oma ettekirjutusega 19. veebruaril 2020.

## Vaata ka
* Deutsche Bank

## Viited

## Välislingid
* "AVALIKUSTAME SALAINFO | Varjunimed, võltsdokumendid ja tippklassi näitemäng kolleegide ees – just nii pesid Danske pangatöötajad Tallinna südalinnas kurjategijate miljardeid" Eesti Ekspress, 23. veebruar 2022
Neumünsteri klooster

**Neumünsteri klooster** (letseburgi keeles *Abtei Neimënster*, prantsuse keeles *Abbaye de Neumünster*) on avalik kohtumispaik, kultuurikeskus ja endine benediktlaste klooster Luxembourgis.
Krystian Kuźmicz

**Krystian Kuźmicz** (sündinud 8. jaanuaril 1987 Varssavis) on poola maletaja, rahvusvaheline meister (2007). 

Kuźmicz võitis Poola noorte meistrivõistlustel 2003. aastal hõbemedali U16- ja 2004. aastal pronksmedali U18-vanuseastmes. 2004. aastal jagas ta esikohta rahvusvahelisel turniiril Balatonlelles (Somogyi komitaadis). 

Esimese suurmeistri normi täitis Kuźmicz 2011. aastal, teise 2012. aastal (saades Poola meistrivõistlustel 9. koha) ja kolmanda normi 2014. aastal (tuli Friso Nijboeri järel teiseks BDO turniiril Haarlemis). 

2018. aastal Lanzarotel peetud rahvusvahelisel turniiril tuli Kuźmicz Bartłomiej Heberla järel teiseks.

## Välislingid
*
*Krystian Kuźmicz FIDE andmebaasis
Sutta Piṭaka

**Sutta Piṭaka** (paali keeles ‘õpetuste korv’) on paalikeelse Tipiṭaka kaanoni teine osa, mis koosneb viiest suurest kogumikust ehk *nikaajast* (sanskriti ja paali keeles *nikāya*, ‘kogumik’, mahajaanas 'aagama'), mis sisaldavad kokku ligi 10 000 teksti, mida peetakse Buddha sõnaks.

Sutta Piṭaka (sanskritipäraselt *Sūtrapiṭaka*) jaotub *nikaajadeks* ehk *aagamateks* järgmiselt:

# «Pikkade õpetussõnade kogu» *[[Dīgha-nikāya]]* (sanskriti keeles *dīrgha-āgama*), 
# «Keskmiste õpetussõnade kogu» *[[Majjhima-nikāya]]* (*madhyama-āgama*), 
# «Ühendatud õpetussõnade kogu» *[[Saṃyutta-nikāya]]* (*saṃyukta-āgama*),
# «Üks-rohkem õpetussõnade kogu» *[[Aṅguttara-nikāya]]* (*ekottara-āgama*),
# «Väikeste õpetussõnade kogu» *[[Khuddaka-nikāya]]* (*kṣudraka-āgama*).

## Vaata ka

* Vinaya Piṭaka
* Abhidhammapiṭaka

## Viited

## Välislingid

* Sutta Piṭaka. Suttas from the Pāli Canon, translated by Ṭhānissaro Bhikkhu
Dīgha-nikāya

***Dīghanikāya*** (paali keeles [*dīgha* "pikk" + *nikāya* "kogu", "kogumik"] "Pikkade kogu" ehk "Pikkade õpetussõnade kogu"), lühendatult **DN**, on theeravaada traditsioonis paalikeelse kaanoni ehk ''Tipiṭaka'' alajaotuse *[[Sutta Piṭaka|Suttapiṭaka]]* esimene osa. Sarvastivaada (mahajaana) traditsiooni sanskritikeelses kaanonis vastab see mingil määral *Dīrghaāgama*’le. Viimane on tänapäeval säilinud ainult hiinakeelses tõlkes.

"Pikkade kogu" sisaldab 34 mahukat suttat, mis on koondatud kolme alajaotusse:

*"Kõlbluskogumike grupp" (paali keeles *sīlakkhandhavagga*)

*"Suur grupp" (*mahāvagga*)

*"Pātika grupp (*pāṭikavagga*)

"Pikkade kogusse" kuuluvad mitmed tuntud suttad.

«Suures põhjuste suttas» (paali keeles *Mahānidānasutta*) käsitletakse sõltuvuslikku tekkimist.

«Suures teadlikkuse rajamise suttas» (*Mahāsatipaṭṭhānasutta* DN 22) antakse juhiseid selle kohta, kuidas rajada õige teadlikkus (*sammā* *satipaṭṭhāna*), nii, et see juhiks kannatuste lõppemisele. 

«Brahmavõrgu suttas» (*Brahmajālasutta*) käsitletakse kriitiliselt teisi tollaseid India õpetusi ja teooriaid.

«Suur ületava vaibumise sutta» (*Mahāparinibbāṇasutta* DN 16) kirjeldab Gootama viimaseid elukuid, sel ajal antud õpetusi ja tema lõplikku ehk ületavat vaibumist – parinibbaanat.

## Vaata ka

**[[Majjhima-nikāya]]*
**[[Saṃyutta-nikāya]]*
**[[Aṅguttara-nikāya ]]*
**[[Khuddaka-nikāya]]*

## Viited

## Välislingid

* Dīgha Nikāya. The Long Collection
Antόnios Pavlídis

**Antόnios Pavlídis** (kreeka keeles Αντώνιος Παυλίδης ; sündinud 1. aprillil 1993) on kreeka maletaja, rahvusvaheline suurmeister (2014). 

Pavlídis sai suurmeistriks 21-aastaselt 2014. aastal. Neli aastat varem oli ta FIDE-lt saanud rahvusvahelise meistri nimetuse. 

Ta on kolmekordne Kreeka malemeister (2011, 2012, 2017). 

2018. aastal mängis Pavlídis Kreeka võistkonna koosseisus Bathumis peetud maleolümpial. 

## Välislingid
*
*Antόnios Pavlídis FIDE andmebaasis
Majjhima-nikāya

**Majjhima-nikāya** (paali keeles "Keskmiste kogu" ehk "Keskmiste õpetussõnade kogu’), lühendatult **MN**, on theravaada traditsioonis paali kaanonisse ehk Tipitakasse kuuluva Suttapiṭaka teine kogumik.

*Majjhima-nikāya* sisaldab 152 suutrat, mis on jaotatud kolme ossa, esimeses kahes on 50 ja kolmandas 52 suttat. Iga osa on omakorda jaotatud viide gruppi, igaühes 10 (kolmanda osa viimases 12) suttat.

*Majjhima-nikāya* tekstid on lühemad kui *[[Dīgha-nikāya]]* ehk "Pikkade kogu" suttad, kuid temaatiliselt mitmekesisemad, käsitledes peaaegu kõiki Buddha õpetuse olulisi valdkondi. Paljud *Majjhima-nikāya *tekstid paistavad silma õpetus sügavuse poolest. Sellesse kogusse kuuluvad sati ehk teadlikkuse ning *samatha* ehk rahu ja *vipassanā* ehk läbinägemise alustekstid, sh *[[Satipatthana Sutta|Satipaṭṭhānasutta]]* ("Meelespidamise sutta“, ehk "Teadlikkuse rajamise sutta" 10) ja *Ānāpānasati Sutta* ("Hingamisteadlikkuse sutta", MN 118), Anupada Sutta (MN 111) jmt keskenduse ehk meditatsiooni praktikat käsitlevad õpetused. 

## Vaata ka

**[[Dīgha-nikāya]]*
**[[Saṃyutta-nikāya]]*
**[[Aṅguttara-nikāya ]]*
**[[Khuddaka-nikāya]]*

## Viited

## Välislingid

* Majjhima Nikāya. The Middle Collection
Rameshbabu Praggnanandhaa

**Rameshbabu Praggnanandhaa**, ka **R. Praggnanandha** (tamili keeles ரமேசுபாபு பிரக்ஞானந்தா; sündinud 10. augustil 2005 Chennais) on India maletaja, rahvusvaheline suurmeister (2018). 

Praggnanandhaa tuli 2015. aastal Pórto Karráses noorte maailmameistriks U10-vanuseastmes. 2017. aastal sai ta Tarvisios juunioride maailmameistrivõistlustel neljanda koha. 

Suurmeistriks sai ta 13-aastaselt 2018. aastal. Kaks aastat varem oli ta FIDE-lt saanud rahvusvahelise meistri nimetuse. 

Jaanuaris 2019 mängis Praggnanandhaa Wijk aan Zees Tata Steeli maleturniiril (14. kategooria), kus sai 14 osavõtja seas 11. koha.

### Pretendentide turniir
2023. aasta maailma karikaturniiril tuli ta Magnus Carlseni järel teiseks ja kvalifitseerus MM-võistluste tiitlipretendentide turniirile. Aprillis 2024 Torontos peetud pretendentide turniiril jäi viiendaks (võitis Dommaraju Gukesh).

## Isiklikku
Tema õde on naiste malesuurmeister Vaishali Rameshbabu.

## Välislingid
*
*Rameshbabu Praggnanandhaa FIDE andmebaasis
Constantin Lupulescu

**Constantin Lupulescu** (sündinud 25. märtsil 1984 Bufteas Ilfovi maakonnas) on rumeenia maletaja, rahvusvaheline suurmeister (2006). 

Lupulescu sai suurmeistriks 22-aastaselt 2006. aastal. Kolm aastat varem oli ta FIDE-lt saanud rahvusvahelise meistri nimetuse. Ta on viiekordne Rumeenia malemeister (2007, 2010, 2011, 2013, 2015). 

2013. aastal Legnicas peetud Euroopa meistrivõistlustel jagas ta 1.–10. kohta (lisapartiide põhjal jäi viiendaks). Ta võitis 2019. aastal Reykjavík Openi, edestades teiseks jäänud Alireza Firouzjat.

Lupulescu on mänginud maailma karikaturniiril (2009, 2011, 2013, 2015, 2019). Kõigil kordadel sai ta kaotuse esimeses ringis. Ta kaotas avaringis 2011. aastal Hantõ-Mansiiskis Daniel Fridmanile, 2013. aastal Tromsøs Krishnan Sasikiranile, 2015. aastal Bakuus Igor Lõssõile ja 2019. aastal Hantõ-Mansiiskis Igors Kovaļenkole.

Ta on mänginud Rumeenia võistkonna koosseisus kuuel maleolümpial (2004, 2008, 2012–2018).

## Välislingid
*
*Constantin Lupulescu FIDE andmebaasis
Michał Matuszewski

**Michał Matuszewski** (sündinud 6. jaanuaril 1993) on poola maletaja, rahvusvaheline suurmeister (2019). 

Matuszewski  sai 2005. aastal Belfortis noorte maailmameistrivõistlustel U12-vanuseastmes 16. koha. Ta võitis 2009. aastal Poola noorte meistrivõistlustel U16-vanuseastmes hõbemedali. 

2015. aastal sai ta Poznańis peetud Poola meistrivõistlustel 12. koha. 

Suurmeistriks sai Matuszewski 26-aastaselt 2019. aastal. Kuus aastat varem oli ta saanud FIDE-lt rahvusvahelise meistri nimetuse.

## Välislingid
*Michał Matuszewski FIDE andmebaasis
*Michał Matuszewski. szachypolskie.pl
Igors Rausis

** Igors Rausis** (sünninimi **Igor Kondõlev**, 2020. aastast **Isa Kasimi**; 7. aprill 1961 Kommunarsk Luhanski oblast – 28. märts 2024) oli Läti ja Tšehhi maletaja ja maletreener, rahvusvaheline meister (1990). 

Rausis asus 1984. aastal elama Lätti. Suurmeistriks sai ta 31-aastaselt 1992. aastal. Kaks aastat varem oli ta FIDE-lt saanud rahvusvahelise meistri nimetuse. 1995. aastal tuli ta  Läti malemeistriks. 

Kuni 2003. aastani esindas Rausis rahvusvahelistel malevõistlustel Lätit ja aastatel 2003–2007 Bangladeshi. Alates 2007. aastast esindas ta Tšehhit. Rausis on mänginud Läti võistkonna koosseisus kolmel maleolümpial (1996, 1998, 2002). 

Rausis oli abielus naiste malesuurmeistri Olita Rausega. 

Ta tegutses ka maletreenerina Lätis, Saksamaal, Prantsusmaal, Egiptuses, Bangladeshis, Araabia Ühendemiraatides, Iraanis, Tuneesias ja Alžeerias. 2018. aastal sai ta FIDE-lt FIDE treeneri nimetuse.

## Suurmeistri nimetuse äravõtmine
Juulis 2019 jäi Rausis Prantsusmaal toimunud turniiril vahele pettusega (spikerdamisega). Vahelekukkumise järel otsustas Rausis tippspordist loobuda. Sama aasta detsembris määras FIDE eetikakomisjon talle kuueaastase võistluskeelu, mis on maleajaloo pikim. Eelmine pikim võistluskeeld oli kolm aastat (määrati Gaioz Nigalidzele). Ühtlasi jäeti Rausis ilma suurmeistri nimetusest, mida ta omas alates 1992. aastast.

## Viited

## Välislingid
*
*Igor Rausis FIDE andmebaasis
*Läti päritolu suurmeister põrus spikerdamisega. sport.err.ee, 15. juuli 2019
*Spikerdanud Läti suurmeister sai maleajaloo pikima võistluskeelu. sport.err.ee, 25. detsember 2019
Saṃyutta-nikāya

**Saṃyutta-nikāya** (paali keeles ‘ühendatud õpetussõnade kogu’), ka "rühmade kogumik", lühendatult **SN**, on theravaada traditsioonis paali kaanonisse ehk Tipitakasse kuuluva Sutta Piṭaka kolmas kogumik, milles sisaldub ligi 3000 suutrat.  Koosneb 56 peatükist ning jaguneb viieks rühmaks. 

*Saṃyutta-nikāya* vastab sanskritikeelsele *Samyukta-āgama*´le, mis pole aga säilinud.

## Jaotus

* Sagatha-vagga (SN peatükid 1 – 11). Värssides suttade kogumik, sisaldab ka mitmeid mujal Tipitakas leiduvaid osi, nagu Dhammapada jmt.  
* Nidana-vagga (SN peatükid 12 – 21). Suttad, mis käsitlevad peamiselt sõltuvuslikku tekkimist, nagu *Assutavā Sutta* (SN 12:61). Siin leidub ka "isetuse õpetus" (*Anattalakkhaṇa Sutta*) ehk "viie kuhjatise õpetus" (*Pañcavaggiya Sutta*), SN 21.59, mida traditsiooniliselt peetakse Buddha teiseks jutluseks ning milles esitatakse õpetus isiksuse moodustajatest ehk *[[skandha|khandadest]]*.
* Khandha-vagga (SN peatükid 22 – 34). Suttad, mis käsitlevadki peamiselt khandhasid.   
* Salayatana-vagga (SN peatükid 35 – 44). Suttad, mis käsitlevad peamiselt meeletajusid. Üks tuntumaid on "Tulejutlus" *(Adittapariyaya Sutta)*, SN 35.28, ka *Āditta Sutta*, SN 22.61.  
* Maha-vagga (SN peatükid 45 – 56). Kõige mahukam suttade kogumik. Sisaldab muuhulgas Õilsat Kaheksaosalist Teed (peatükk 45), õpetust dhyānadest (53), Seadmuseratta käimapanemist (56.11) jpm.

## Vaata ka

**[[Dīgha-nikāya]]*
**[[Majjhima-nikāya]]*
**[[Aṅguttara-nikāya ]]*
**[[Khuddaka-nikāya]]*

## Välislingid

* Saṁyutta Nikāya. The Connected Collection
Héctor Rossetto

**Héctor Decio Rossetto** (8. september 1922 Bahía Blanca – 23. jaanuar 2009 Buenos Aires) oli Argentina maletaja, rahvusvaheline suurmeister (1960). 

Rossetto sai FIDE-lt rahvusvahelise meistri nimetuse samal aastal, kui nimetus kehtestati (1950). Suurmeistriks sai ta 38-aastaselt 1960. aastal. 

Ta oli viiekordne Argentina malemeister (1942, 1944, 1947, 1962, 1972). Kahel korral võitis ta Mar del Plata rahvusvahelise turniiri (1949, 1952).

Rossetto pääses kahele maailmameistrivõistluste tsoonidevahelisele turniirile – 1958. aastal Portorožis sai ta 18. koha ja 1964. aastal Amsterdamis jagas ta 17.–19. kohta.

Ta mängis Argentina võistkonna koosseisus kuuel maleolümpial (1950–1954, 1962, 1968, 1972).

## Välislingid
*
Aṅguttara-nikāya

**Aṅguttara-nikāya** (paali keeles ’üks-rohkem õpetussõnade kogu’, ka  ‘jaotuste kogumik’), lühendatult **AN**, on theravaada traditsioonis paali kaanonisse ehk Tipitakasse kuuluva Sutta Piṭaka neljas kogumik, milles sisaldub 9557 suutrat. Vastab sanskritikeelsele *Ekottara-āgama*’le.

*Aṅguttara-nikāya* koosneb 11 osast, kusjuures iga osa sisaldab arutlusi nähtuste üle, mis koosnevad antud osa järjekorranumbrile vastavast arvust elementidest. Näiteks neljas osa sisaldab käsitluse neljast õilsast tõest.

Üks tuntumaid on Kalama Sutta (AN 3:66), milles Buddha soovitab kriitilist suhtumist.

## Vaata ka

**[[Dīgha-nikāya]]*
**[[Majjhima-nikāya]]*
**[[Saṃyutta-nikāya]]*
**[[Khuddaka-nikāya]]*

## Välislingid

* Aṅguttara Nikāya. The Numerical Collection
Primitiivne veesõiduk

**Algeline veesõiduk** on lihtsa konstruktsiooniga, lihtsalt käsitsetav, kaitstud veekogul piisavalt ohutult kasutatav ja ühtlasi registreerimisele mitte kuuluv veesõiduk.

## Kirjeldus
Algelise veesõiduki käsitsemiseks või juhtimiseks pole vaja märkimisväärset koolitust. Üldjuhul on primitiivne veesõiduk ilma mootorita. Tavaliselt piisab sellise lihtsa veesõiduki või ujuvvahendi veekogul hõlpsaks käsitsemiseks ja juhtimiseks ühest inimesest. Primitiivse veesõiduki kasutamisel tuleb siiski järgida elementaarset ohutust (näiteks kasutada ohutusvesti) ja põhilisi liiklusreegleid veekogul.

Primitiivset veesõidukit ei käsitleta Eestis väikelaevana ega töölaevana ja see ei kuulu seetõttu registreerimisele.

## Jagunemine
Termin pole Eestis otseselt defineeritud, kuid primitiivseteks veesõidukiteks loetakse Eestis Meresõiduohutuse seaduse järgi näiteks: 
*ruhi 
*ruup 
*süst 
*kanuu
*vesijalgratas. 

Algeliseks veesõidukiteks võib lugeda veel näiteks: 
*mootorita parv
*veesõidulaud
*paat (ka mootorpaat, purjepaat) kogupikkusega alla 2,5 m 
*paadilaenutuse aerupaat, mis on lubatud kasutada vaid laenutuskoha lähiümbruses, kaitstud või piiratud veekogul, 
*vee-atraktsiooni laev laste lõbustuspargis.

## Vaata ka
*Väikelaev
*Paat

## Välislingid
*Meresõiduohutuse seadus (§ 2 p 3)
Salem Saleh

**Salem Abdulrahman Mohamed Saleh** (araabia keeles سالم صالح; sündinud 4. jaanuaril 1993 Ash-Shāriqahis) on Araabia Ühendemiraatide maletaja, rahvusvaheline suurmeister (2009). 

Saleh tuli Aasia noortemeistriks 2008. aastal U16- ja 2009. aastal U18-vanuseastmes. Suurmeistriks sai ta 16-aastaselt 2009. aastal. Aasta varem oli ta saanud FIDE-lt rahvusvahelise meistri nimetuse. 

Ta on neljakordne Araabia Ühendemiraatide (2008, 2011, 2012, 2017) ja kolmekordne Araabia maade malemeister (2008, 2014, 2018). 

Jaanuaris 2015 mängis Saleh Wijk aan Zees Tata Steeli B-grupi turniiril (13. kategooria), kus tuli viiendaks, edestades Euroopa eksmeistrit Vladimir Potkinit. 

Augustis 2015 tuli ta Abu Dhabi emiraadis Al Ainis Aasia malemeistriks.

2017. aastal pääses Saleh korraldaja nominatsooni kaudu mängima FIDE Grand Prix' sarja. Osavõtjaid oli 24. Veebruaris 2017 Ash-Shāriqahi turniiril jäi ta 15-ks 18 osavõtja seas, mais Moskva turniiril 16-ks (18-st osavõtjast) ja juulis Genfi turniiril viimaseks (18-ks). Sarja üldarvestuses sai Saleh viimase, so 24. koha. 

Kolmel korral on Saleh mänginud maailma karikaturniiril (2011, 2013, 2015), kuid avaringist edasi ei pääsenud.

Saleh on esindanud Araabia Ühendemiraate viiel maleolümpial (2008–2016; kõigil kordadel mängis ta esimesel laual).

## Välislingid
*
*Salem Saleh FIDE andmebaasis
Khuddaka-nikāya

**Khuddaka-nikāya** (paali keeles ‘lühikeste õpetussõnade kogu’), lühendatult **KN**, on theravaada traditsioonis paali kaanonisse ehk Tipitakasse kuuluva Sutta Piṭaka viies kogumik, koosneb 15 alajaotusest.

* «Lühikesed lugemised» (paali keeles *khuddakapāṭha*) sisaldab üheksa õpetlikku lühiteksti. Neist üheksas on tuntud kui «Sõbralikkuse Sutta» (KN Khp 9, paali keeles *mettāsutta*), eesti keeles Linnart Mälli tõlkes (2004).

* «Dhammapada» on tuntud õpetussalmide kogumik.

* «Ülendavad värsid» (*udāna*) sisaldavad 80 Buddha ütlust koos lugudega, kus ta need lausus.

* «Nõndaöeldu» (*itivuttaka*) koosneb 112 lühisuutrast, kus proosa vaheldub mõttesalmidega.

* «Suutrate kogumik» (*suttanipāta*) sisaldab 70 värss-suutrat ja seda peetakse paalikeelse kirjanduse vanimaks teoseks.

* «Taevalossilood» (*vimānavatthu*) kirjeldab taevaseid ümbersünde.

* «Tondilood» (*petavatthu*) kirjeldab ümbersünde preetade seas.

* «Auväärsete isandate laulud» (*theragātha*) sisaldab Buddha meesõpilaste 107 luuleteost.

* «Auväärsete emandate laulud» (*therīgātha*) sisaldab Buddha naisõpilaste 73 luuleteost.

* «Sünnilood» ehk džaatakad (*jātaka*) koosneb 547 loost Buddha eelmistest eludest.

* «Selgitus» (*niddesa*) on *Suttanipāta *mitme osa kommentaar.

* «Analüüsi tee» (*paṭisambhidāmagga*) on vormilt lähedane *[[Abhidhammapiṭaka ]]*tekstidega ning seletab budistliku psühholoogia mõisteid.

* «Suured teod» (*apadāna*) sisaldab 547 munga ja 40 nunna värsivormis elulugusid.

* «Buddhade järgnevus» (*buddhavaṃsa*) räägib 24 varasemast buddhast.

* «Elulookorv» (*cariyāpiṭaka*) on värsstekst, mis räägib sellest, kuidas Buddha varasemates eludes bodhisattvana vajalikke võimeid arendas.

*Khuddaka-nikāya*t peetakse paali kaanoni kõige huvitavamaks ja mitmekesisemaks osaks, kus leidub nii Buddhale omistatud õpetussõnu kui ka hilisemate, enamasti anonüümsete autorite teoseid.

Eesti keeles on Linnart Mälli tõlkes ilmunud «Dhammapada» (1977, 2004, 2005) ja «Lühikesed lugemised» (2004).

## Vaata ka

**[[Dīgha-nikāya]]*
**[[Majjhima-nikāya]]*
**[[Saṃyutta-nikāya]]*
**[[Aṅguttara-nikāya ]]*

## Viited

## Välislingid

* Khuddakapāṭha. Short Passages
* Udāna. Exclamations
Czarna Woda

**Czarna Woda** (saksa *Schwarzwasser*) on linn Poolas Pomorze vojevoodkonnas Starogard Gdański maakonnas, Czarna Woda valla halduskeskus.

Linn asub Wda jõe kaldal.

Czarna Woda sai linnaõigused 1993. aastal.

## Viited
Thomas Jefferson Building

**Thomas Jefferson Building** on Ameerika Ühendriikide Kongressi raamatukogu kõige vanem hoone, mis valmis aastatel 1890–1897. Ehitis valmis *[[Beaux-Arts|beaux-arts]]* stiilis ning võeti 1965. aastal arhitektuurilise mälestisena kaitse alla.
Bornholmi Kunstimuuseum

**Bornholmi Kunstimuuseum** (taani keeles *Bornholms Kunstmuseum*) on kunstimuuseum Bornholmi saarel Taanis.

Algselt oli muuseum osa 1893. aastal rajatud Bornholmi muuseumist.

Kasutusesolev muuseumihoone rajati 1993. aastal ning seda laiendati 2003. aastal.
Mayflower Hotel

**Mayflower Hotel** on Ameerika ühendriikide ajalooline hotell, mis asub pealinnas Washingtonis. 1925. aastal avatud hoone valmis *[[Beaux-Arts|beaux-arts]]* stiilis.
Sam Shankland

**Samuel L. Shankland** (sündinud 1. oktoobril 1991 Berkeleys) on ameerika maletaja, rahvusvaheline suurmeister (2011). 

Shankland  võitis 2008. aastal Vũng Tàus noorte maailmameistrivõistlustel pronksmedali ja tuli 2010. aastal Ameerika Ühendriikide juunioride meistriks. 

Suurmeistriks sai Shankland 20-aastaselt 2011. aastal. Kolm aastat varem oli ta FIDE-lt saanud rahvusvahelise meistri nimetuse.

2014. aastal tuli ta Ameerika maailmajao meistrivõistlustel teiseks. Jaanuaris 2015 mängis Shankland Wijk aan Zees Tata Steeli B-grupi turniiril (13. kategooria), kus tuli kolmandaks, edestades seejuures Euroopa eksmeistrit Vladimir Potkinit. 

2018. aastal tuli Shankland USA malemeistriks.

Ta on mänginud kahel maailma karikaturniiril (2011, 2015). 2011. aastal Hantõ-Mansiiskis võitis ta avaringis Peter Lekot, kuid kaotas teises ringis Abhijeet Guptale. 2015. aastal Bakuus võitis ta avaringis Ivan Popovi, kuid kaotas teises ringis Hikaru Nakamurale.

Shankland on mänginud USA võistkonna koosseisus kolmel maleolümpial (2014–2018) ja 2015. aastal Tsaghkadzoris peetud võistkondlikel maailmameistrivõistlustel (esimesel laual).

## Välislingid
*
*Sam Shankland FIDE andmebaasis
Lubomierz

**Lubomierz** (aastatel 1945–1947 **Miłosna**, saksa *Liebenthal*) on linn Poolas Alam-Sileesia vojevoodkonnas Lwówek Śląski maakonnas, Lubomierzi valla halduskeskus. Lubomierz asub Jelenia Górast umbes 19 km loodes.

Lubomierz sai linnaõigused 1291. aastal, kuni 1945. aastani oli Saksamaa koosseisus.

## Viited